2017/28 - hivatali vesztegetés bűntette és más bűncselekmény | Pécsi Törvényszék
Megjelenés ideje: 2017. július 6., 08:55
13.B.285/2016
A vádirat szerint röviden: Az ügy I.r. és III.r. vádlottja 2010-2014-es ciklusban a 12 főt számláló szigetvári önkormányzat képviselő testületének tagjai voltak, a III. vádlott volt a polgármester. A II.r. vádlott a III.r. vádlott feleségének fia, a Sziget-Víz Kft. ügyvezetője volt 2011. január 11-től, míg a többségi tulajdonos Szigetvári Önkormányzat képviselője, a III.r. vádlott volt a gazdasági társaság felügyelő bizottságának elnöke.
A Sziget-Víz Kft. működési engedélyét 2014. december 31. napjával visszavonta volna a Magyar Energetikai és Közmű-szabályozási Hivatal, ha a felhasználói egyenérték nem éri el a 100000-et. 2015. január 1-jétől csak akkor működhetett tovább, ha integráció révén biztosították a 150 000 számú felhasználói értéket. Ennek érdekében elfogadták a Sziget-Víz Kft., a Baranya - Víz Zrt. és a Mohács -Víz Kft. integrációs tervét, melyet a hivatal jóváhagyott. A polgármester a Sziget-Víz Kft nem víziközmű vagyonelemeinek fenntartására és önkormányzati tulajdonban maradása érdekében új gazdasági társaságot kívánt létrehozni, melynek ügyvezetői feladatait szintén a II.r. vádlott látta volna el. Ezzel az ellenzéki képviselők és az alpolgármester sem értett egyet. A polgármester nem számolhatott a határozat meghozatalához szükséges hét támogató szavazattal.
A III.r. vádlott ezért 2013. október 24-ét megelőzően egy ellenzéki képviselőt hívatott az irodájába, akivel közölte, hogy maradhat a beosztásában, ha az új gazdasági társaság megalapításával kapcsolatos előterjesztést megszavazza. A képviselő visszautasította a polgármester ajánlatát és elhagyta az irodát.
Ez után a polgármester telefonon felhívta az I. r. – Németországban dolgozó – vádlottat, hogy a 2013. október 24-én 15 órára kitűzött ülésen támogassa a gazdasági társaság megalapítására vonatkozó napirendi pontot. Az I. r. vádlott közölte vele, hogy munkája miatt csak 2013. október 25-én késő délután tud elindulni Szigetvárra.
A polgármester 2013. október 25-én 13.00 órára elnapolta az ülést, melyen három képviselő nem jelent meg. Eközben az I.r. vádlottért a Szigetvár Város Önkormányzata által üzemben tartott gépkocsit küldte el, aki a gépkocsival 2013. október 26-án 12 órakor érkezett Szigetvárra.
A képviselők 2013. október 25-én e-mailes üzenetet kaptak arról, hogy az ülés 2013. október 26-án 13 órától kerül megtartásra. Majd a városi önkormányzat gépkocsivezetője az I.r. vádlottat – aki szavazatával támogatta a polgármester kezdeményezését - 2013. október 28-án szállította a budapesti repülőtérre, onnan utazott vissza Németországba.
A minősített többségű döntéshozatalt igénylő határozatot az I.r. vádlott szavazata nélkül nem lehetett volna elfogadni. A III.r. vádlott az I.r. vádlottnak megígérte, hogy együttműködését valamilyen formában honorálni fogja.
2014. január 3-án a III.r. vádlott utasítására a II.r. vádlott által vezetett Sziget-Víz Kft. és az I.r. vádlott által korábban alapított és általa képviselt Zelifa Kft. valótlan tartalmú vállalkozási szerződést kötött, mely szerint a vállalkozó a megrendelő által igényelt, gyógyfürdőhöz kapcsolódó értékesítés támogatása érdekében az ott megrendezendő rendezvényekről szórólapot készít és azt Somogy megye területén teríti. A megrendelés 100 Ft+ÁFA/lap áron, 3000 darabra szólt. Tíz alkalommal, összesen 3.810.000 forint értékben történt kifizetés az I. r. vádlott részére.
A II.r. vádlott tudott arról, hogy az I.r. vádlott a vállalkozási szerződésben foglaltakat – külföldi munkavégzésére is figyelemmel – nem fogja teljesíteni, a vállalkozási díjat pedig azért kell a számára kifizetni, hogy a képviselő-testületi üléseken megjelenjen és a III.r. vádlottal azonos módon szavazzon. Ezt követően az I.r. vádlott számos testületi ülésen a III.r. vádlottal azonos módon szavazott.
A bíróság a tárgyalást – a tanács elnökének személyében bekövetkezett változás miatt – elölről kezdi.